Geweld in Hongkong eis gholftoernooi | Netwerk24
Geweld in Hongkong eis gholftoernooi
Die Hongkongse Ope-gholftoernooi, wat op 28 November sou begin, is weens gewelddadige betogings teen die regering uitgestel.
Die polisie probeer Woensdag die gemoedere in Hongkong se sakedistrik kalmeer. Foto: AP
Die Europese reeks sê daar sal gepoog word om die toernooi vroeg in 2020 aan te bied.
Keith Pelley, uitvoerende hoof van die reeks, sê die besluit is geneem weens die voortslepende geweld in Hongkong.
“Die veiligheid van ons spelers, personeel, borge, vennote en almal wat by elkeen van ons toernooie wêreldwyd betrokke is, is ons prioriteit.
“Ons voel dit is die regte besluit,” sê Pelley.
Die gholfbaas het vroeër vandeesmaand nog gesê die gholftoernooi sal nie deur die betogings geraak word nie, want die Hongkong-klub is ver van die stadskern.
Spanning het egter vandeesweek verder opgelaai toe studente en aktiviste by die Polytechnic-universiteit met die polisie slaags geraak het.
Die Hongkongse Ope vir tennis en muurbal is reeds afgestel. – Reuters
Meer oor: Gholf | Hongkong